b'\n_START_ARTICLE_\nMarge Nelk\n_START_PARAGRAPH_\nMarge Nelk (s\xc3\xbcndinud 6. mail1975) on eesti kunstnik ja raamatukujundaja._NEWLINE_Ta on \xc3\xb5ppinud Tartu \xc3\xbclikoolis teoloogiat ja Tartu K\xc3\xb5rgemas Kunstikoolis fotograafiat._NEWLINE_Tartus Supilinnas elav Nelk on kujundanud raamatuid ja teinud segatehnikas fotokunsti. Tartu Kunstimaja galeristi Indrek Grigori s\xc3\xb5nul saavad Nelgi digitaalsed kompositsioonid "oma efektsuse pinna graafilisest mitmekihilisusest, mis muudab kujutatud ruumi erakordselt s\xc3\xbcgavaks ja d\xc3\xbcnaamiliseks"._NEWLINE_Nelgi n\xc3\xa4itusi on korraldatud Tartu loomemajanduskeskuses ja Viljandis Kondase Keskuses. Tema teoseid on olnud m\xc3\xbc\xc3\xbcgil Tartu noore kunsti oksjoneil._NEWLINE_Marge Nelk on illustreerinud K\xc3\xa4tlin Kaldmaa lasteraamatu "Lugu Keegi Eikellegit\xc3\xbctre isast" (Tallinn: Ajakirjade Kirjastus, 2012), kujundanud Jaan Kaplinski teose "Santorini. Teekond Ayia Triadasse" (Tartu: V\xc3\xb5luri Tagasitulek, 2012) ja Rein Rannapi CD "Hingelinnud" (Haabneeme: Klaveripoeg, 2011), samuti Mehis Heinsaare raamatu "Unistuste tappev kasvamine" (Tallinn: Menu Kirjastus, 2016)._NEWLINE_Heinsaare raamatut arvustades kirjutas kriitik P\xc3\xb5im Kama: "Kunstnik Marge Nelgi kirkad ja fantaasiak\xc3\xbcllased illustratsioonid on elamus omaette. Olles nii Heinsaare kui ka Nelgi loominguga varem tuttav, on vaid \xc3\xbcllatav, et kuidas need kaks talenti varem kokku ei saanud. Raske oleks nimetada kunstnikku, kes Heinsaare kummalisi ja kujundirohkeid maastikke paremini visualiseerida suudaks." _NEWLINE_Marge Nelki on k\xc3\xa4sitletud Leelo Lauritsa 2014. aastal ilmunud raamatus "K\xc3\xbctioru tillukesed asjad" (lk 59).'